钦定古今图书集成/明伦汇编/官常典/第312卷 > 孙交
## 钦定古今图书集成/明伦汇编/官常典/第312卷 > 孙交

按《明外史》本传：“交字志同，安陆人。成化十七年进士。
授南京兵部主事，为尚书王恕所知。弘治初，恕入吏
部，荐授稽勋员外郎，历文选郎中。居吏部十四年，于
善类多所推引，迁太常少卿，提督四夷馆。大同有警，
命经略黄花镇诸边。增垣堑，广树艺，制敌骑驰突。永
乐时，岁遣隆庆诸卫军采薪炭。其后罢之，令岁输银”
二万两。军重困，以交奏免。正德初，擢光禄卿、户部右
侍郎，提督仓场，改吏部。尚书。张彩附刘瑾，交数规切。
彩怒，调之南京。瑾败，召拜户部尚书。时征讨流寇，调
度烦急，仍岁凶，正赋不足，交区画适宜。四方告饥，辄
请蠲租遣赈，裁抑近幸不少假。以故盗贼虽横行，民
不至甚敝，而小人用事者皆不便之。帝欲以太平仓
赐幸臣裴德，云南镇守中官张伦请采银矿，南京织
造中官吴经奏费乏，交皆力争。八年五月忽传旨与
礼部尚书傅珪并致仕。言官多请留，不报。世宗在潜
邸，知交名。甫即位，召复故官，固辞，不允。乃起，首请帝
日读《祖训》，言动悉取准则，经筵日讲，寒暑勿辍。帝褒
纳焉。或议迁显陵、天寿山，交言：“山陵事重，太祖欲迁
仁祖于锺山，虑泄灵气而止。具载《皇陵碑》事。”乃止。武
宗侈汰之后，库藏殚虚，交裁穴食，定经制，宿弊为清。
然事涉中官者，帝亦不能尽从也。尝会廷臣议发内
帑，给军廪官俸，已报可，为中官梁谏等所沮。交言：“宫
府异同，令出复反，非新政所宜。”不听。中官监督仓场
者，初止数人。正德中，增至五十五人。以交言，罢撤过
半。其后复渐增。帝已罢三十七人，交欲尽去之，并临
清、徐、淮诸仓一切勿遣。帝令自今毋更加而已。守珠
池中官诏毋预守土事。而安川夤缘复故，交劾《川命》
如前诏。正德中，上林苑内臣至九十九人，侵夺公私
地无算。帝即位，命留十八人如弘治时。已，“复传奉至
六十二人。交乞汰如初，且尽归侵夺地。”报许。又论御
马监内臣，宜如祖制，毋监收刍豆，并令户部通知马
数，杜其侵耗。不从。锦衣百户张瑾率校尉支俸通仓，
横取狼籍。主事罗洪载欲按之。瑾绐请受杖，奏洪载
擅笞禁卫官。帝怒，逮下诏狱，谪外。交与林俊、乔宇先
后论救，不纳。御马监阎洪乞外豹房地，交言：“先帝以
豹房故，贻祸无穷。洪等欲修复以开游猎之端，非臣
等所敢闻。”诏以地十顷给豹房，馀令百户赵恺等佃
如故。奉诏上各宫庄田数，视旧籍不同。帝诘其故，交
言：“旧籍多，以奏请投献数多妄报也；新籍少，以奉命
清核田多除豁也。”帝意稍解，令考成、弘间籍以闻。交
年已七十，连章乞罢。帝辄慰留，遣医视疗，请益力，乃
许之。手诏加太子太保，驰驿令子编修元侍行。有司
时存问，给食米舆隶，复赐道里费。卒，年八十，谥荣僖。
交言论恂恂，不以势位骄人。清慎恬悫，终始一致。兴
献王素爱重交，尝割阳春台东偏地益其宅。后中官
言孙尚书侵地，世宗曰：“此先皇所赐，吾敢夺耶？”元进
士，终四川副使。谨厚有父风。